Kalju Karask

Kalju Karask (28. märts 1931 Rakke – 11. august 2011) oli eesti laulja (tenor) ja näitleja.

Karask sündis Lääne-Virumaal Rakke alevis tisleri peres. Näitemänguga tegeles ta juba koolis."Suri ooperilaulja Kalju Karask" Postimees, 12.08.2011 (vaadatud 14.08.2011)

Kalju Karask lõpetas 1953. aastal GITIS-e eesti stuudio, tema kursusekaaslaste seas olid näiteks Ita Ever ja Arvo Kruusement. Häälekooli sai ta põhiliselt professor Aleksander Arderi juhendamisel.

Everi sõnul tabas alles lauluõpetaja GITIS-es ära, kui suur on Karaski potentsiaal. "Kalju Karaski tee draamanäitlejast ooperilauljaks on Eesti teatriajaloos pretsedenditu," meenutas lavastaja Neeme Kuningas. "Alles Draamateatris avastati tema erakordsed lauljavõimed."

Aastatel 1953–1959 töötas ta Draamateatris, tema esimene roll oli Tõnisson Oskar Lutsu "Kevades"."Suri Rakkest pärit ooperilaulja Kalju Karask" Virumaa Teataja, 13.08.2011 (vaadatud 14.08.2011)

1957. aastal kutsuti Karask Estoniasse, esinema külalissolistina Imre Kálmáni operetis "Bajadeer" prints Radjami rollis. 1959. aastal asus ta tööle Estonias, esialgu opereti- ja hiljem ka ooperilauljana. Tema ooperidebüüt oli Rodolfo osa Giacomo Puccini ooperis "Boheem". Estonias töötas ta 1994. aastani, jagades garderoobi Voldemar Kuslapiga.

Lisaks esinemistele ooperi- ja kontserdilaval mängis Karask mitmes filmis – "Keskpäevane praam", "Mehed ei nuta", "Mäeküla piimamees" ja "Näitleja Joller"Kalju Karask IMDB-s (vaadatud 14.08.2011) –, aga ka paljudes kuuldemängudes ja telelavastustes. 2007. aastal ilmus kolmeosaline komplekt tema CD-plaate, millel on aariad ja duetid Verdi, Puccini ja Tubina ooperitest, Kálmáni, Straussi ja Lehári operettidest ning soololaulud aastaist 1957–1982 (koostanud Jüri Kruus).Kaire Kenk "Kalju Karask oli Eesti kauneima häälega tenor läbi aegade". Õhtuleht, 13. august 2011 (vaadatud 14.08.2011)Kaire Kenk "Draamanäitlejast ooperisolistiks" Õhtuleht, 13. august 2011 (vaadatud 14.08.2011)

"Kerge, liikuva häälematerjali, hea diktsiooni ja mehise kasvuga oli Kalju Karask muusikateatri solistiks justkui loodud," iseloomustati teda Estonia järelehüüdes, kus teda nimetatakse ka "meie aja üheks väljapaistvamaks tenoriks". "Kalju Karaski baritonaalse värvinguga hääl on jõuline ja samas kaunilt väljendusrikas. Sellise häälega lauljaid sünnib meie laiuskraadil harva," kirjeldas tema häält Jüri Kruus. "/---/ teist nii kaunist baritonaalset tenorit nagu Kalju peale Aleksander Püvi ei meenugi!" meenutas Karaskit kolleeg Voldemar Kuslap.

"Ta oli väga elurõõmus, optimistlik, alati humoorikas, heatujuline," kirjeldas Karaskit näitlejanna Ita Ever. "Mulle tundub, et tal polnudki vaenlasi ega kadetsejaid. Ta oli nii armsalt vahetu, sõbralik, siiras," rääkis Neeme Kuningas.

Rolle ooperilavalLahkus Estonia kauaaegne solist Kalju Karask Rahvusooper Estonia
12. august 2011
Radjami (Imre Kálmáni "Bajadeer")
Rodolfo (Giacomo Puccini "Boheem")
Švejk (Antonio Spadavecchia "Vahva sõdur Švejk")
Othello (Giuseppe Verdi "Othello")
Dick Johnson (Giacomo Puccini "Tütarlaps kuldsest läänest")
Franz Bonnius (Eduard Tubina "Barbara von Tisenhusen")
Šuiski (Modest Mussorgski "Boriss Godunov")
Golitsõn "Hovanštšina"
don Jerome (Sergei Prokofjevi "Kihlus kloostris")
Köster (Ülo Vinteri "Kevade")

Saated
 "Portree: Kalju Karask" Klassikaraadio, 28. märts 2001 (saade Kalju Karaski 70. sünnipäeva puhul; saatejuht Tiina Kuningas)
 "Päevatee. Elujõud - Kalju Karask" ERR/Eesti Raadio, 23. september 2002 (saatejuht Peeter Hein)
 "Päevatee. Suvekülaline. Kalju Karask" Vikerraadio, 16. juuli 2011

Tunnustus
1978 Eesti NSV teeneline kunstnik
1998 Georg Otsa nimeline auhind
2001 Valgetähe V klassi teenetemärk
2008 Eesti Näitlejate Liidu auliige

Viited

Välislingid
 "Suri ooperilaulja Kalju Karask" Postimees, 12. august 2011
 Kaire Kenk. "Kalju Karask oli Eesti kauneima häälega tenor läbi aegade". Õhtuleht, 13. august 2011
 Valdo Einmann. "Jumalaga, Kalju Karask" Virumaa Teataja, 26. veebruar 2017

Kategooria:Eesti filminäitlejad
Kategooria:Eesti NSV teenelised kunstnikud
Kategooria:Eesti näitlejad
Kategooria:Eesti ooperilauljad
Kategooria:Eesti tõstjad
Kategooria:Valgetähe V klassi teenetemärgi kavalerid
Kategooria:Metsakalmistule maetud
Kategooria:Sündinud 1931
Kategooria:Surnud 2011